
	1.
	Rīkojuma projekts
1. Lai nodrošinātu aizsardzības pirmsakcelerācijas programmas īstenošanu un attīstītu nacionālo ekosistēmu aizsardzības un divejāda lietojuma tehnoloģiju un produktu attīstībai, piešķirt finansējumu Rīgas Tehniskajai universitātei, Latvijas Biozinātņu un tehnoloģiju universitātei, Latvijas Universitātei un Rīgas Stradiņa universitātei 2025. gadā un 2026.gadā ik gadu 226 045 euro apmērā vienādās daļās no valsts budžeta programmas 22.12.00 "Nacionālo bruņoto spēku uzturēšana".
	Iebildums
Ievērojot anotācijā skaidroto, ka Ministru kabineta rīkojuma projektā (turpmāk - MK rīkojuma projekts) paredzēto finansējumu plānots piešķirt Rīgas Tehniskajai universitātei, Latvijas Biozinātņu un tehnoloģiju universitātei, Latvijas Universitātei un Rīgas Stradiņa universitātei nacionālo ekosistēmu aizsardzības un divējāda lietojuma tehnoloģiju un produktu attīstībai, lūdzam MK rīkojuma projektu papildināt ar nosacījumu, ka publiskā finansējuma piešķīrējs (Aizsardzības ministrija), piešķirot atbalstu divējāda lietojuma tehnoloģiju un produktu attīstībai, piemēros atbilstošu komercdarbības atbalsta regulējumu. Lai nodrošinātu, ka aizsardzības (militārajām) vajadzībām piešķirtais publiskais finansējums netiek novirzīts divējāda lietojuma tehnoloģiju un produktu attīstībai, kas tādējādi varētu kvalificēties kā komercdarbības atbalsta piešķiršana divējāda lietojuma tehnoloģiju un produktu attīstībai, lūdzam MK rīkojuma projektā iekļaut punktu, kurā tiktu noteikts pienākums publisko līdzekļu saņēmējiem (Rīgas Tehniskajai universitātei, Latvijas Biozinātņu un tehnoloģiju universitātei, Latvijas Universitātei un Rīgas Stradiņa universitātei) nodrošināt piešķirtā publiskā finansējuma dalītu uzskaiti attiecībā uz tā izlietojumu aizsardzības (militārajām) vajadzībām. Iepriekš minētā pienākuma noteikšana ir nepieciešama, lai nodrošinātu to, ka no publiskajiem līdzekļiem, kas tiek piešķirti aizsardzības (militārajām) vajadzībām, labumu/ekonomisko priekšrocību negūtu saimnieciskās darbības veicēji - divējāda lietojuma tehnoloģiju un produktu attīstītāji.

	2.
	Anotācija (ex-ante)
Ierobežotas pieejamības informācija
	Iebildums
Ievērojot Finanšu ministrijas par MK rīkojuma projektu izteikto iebildumu komercdarbības atbalsta kontroles kontekstā, lūdzam anotāciju papildināt ar atbilstošu informāciju, t.sk. norādot piemērojamo komercdarbības atbalsta regulējumu un institūciju, kas nodrošinās tā piemērošanu. Pirmšķietami piemērojamais komercdarbības atbalsta regulējums varētu būt Eiropas Komisijas 2023.gada 13.decembra Regula (ES) 2023/2831 par Līguma par Eiropas Savienības darbību 107. un 108. panta piemērošanu de minimis atbalstam. Papildus vēršam uzmanību, ka atbilstoši anotācijā sniegtajai informācijai, ir secināms, ka komercdarbības atbalsta klātbūtne potenciāli pastāv ne tikai Aizsardzības ministrijai piešķirot budžeta līdzekļus iesaistītajām universitātēm, bet arī ar universitāšu starpniecību publisko finansējumu nododot  jaunuzņēmumiem, kuriem būs iespēja saņemt pielāgotu un uz izdevīgākiem noteikumiem veidotu atbalstu  no zinātniskajām organizācijām. Lai novērstu to, ka ar iesaistīto universitāšu starpniecību saimnieciskās darbības veicējiem tiek piešķirts nelikumīgs komercdarbības atbalsts, lūdzam anotācijā aprakstīt shēmu, kā tiks nodrošināta komercdarbības atbalsta kontroles normu ievērošana visos līmeņos, proti, gan Aizsardzības ministrijai piešķirot finansējumu iesaistītajām universitātēm, gan arī iesaistītajām universitātēm piešķirot tālāk atbalstu saimnieciskās darbības veicējiem (piem., jaunuzņēmumi, SIA "UniLab").

-

	3.
	Anotācija (ex-ante)
Ierobežotas pieejamības informācija
	Priekšlikums
Ņemot vērā, ka atbalsts komersantiem, t.sk. jaunuzņēmumiem  ir pieejams šādu ESIF 2021-2027 pasākumu ietvaros:
a)  1.2.3.1.pasākuma "Atbalsts MVU inovatīvas uzņēmējdarbības attīstībai" biznesa inkubatoru atbalsta sadaļas ietvaros, atbalsts inkubācijai un pirmsinkubācijai, t.sk. atbalsts duāla pielietojuma produktu izstrādei  (atbildīgā iestāde EM); b) 1.1.1.7.pasākums "Inovāciju granti studentiem", atbalsts studentu uzņēmējspēju un inovētspēju attīstīšanai- inovatīvu biznesa ideju izstrāde, finansējuma saņēmēji- Latvijas augstskolas, t.sk. tās 4, kuras minētas šajā MK rīkojuma projektā (atbildīgā iestāde IZM), aicinām Aizsardzības ministriju pēc konsultācijām attiecīgi ar IZM un EM papildināt anotāciju ar informāciju par demarkāciju un papildinātību ar augstākminētajiem pasākumiem, jo īpaši ņemot vērā to, ka visas augstākminētās atbalsta programmas pastāvēs vienlaicīgi.

	Priekšlikums
Lūdzam papildināt anotāciju, pievienojot informāciju par pieejamajiem atbalsta mehānismiem aizsardzības nozarei Kohēzijas programmas 2021.-2027. gadam (ERAF) un Atveseļošanas fonda (AF) ietvaros: atbalsts jaunu produktu attīstībai un internacionalizācijai (27,20 milj. EUR), atbalsts MVU inovatīvas uzņēmējdarbības attīstībai- biznesa inkubatoru atbalsta sadaļā ( 2 milj. EUR), vienotā kiberdrošības infrastruktūra (3,69 milj. EUR). Kopumā jau šobrīd aizsardzības nozarei ir pieejams ERAF un AF finansējums ~36 milj. EUR apmērā, t.sk. duāla pielietojuma jaunu produktu un tehnoloģiju izstrādei un kiberdrošībai. Papildus vēl plānots atbalsts gan finanšu instrumentu, gan grantu veidā par ~170 milj. EUR jaunu produktu, t.sk. duāla pielietojuma, izstrādei un ieviešanai ražošanā, (finanšu instrumenti), kā arī  kiberdrošības risinājumiem (granti). Tāpat vēršam AiM uzmanību uz to, ka biznesa inkubatoru atbalsta sadaļas ietvaros ir pieejams atbalsts biznesa ideju pirmsinkubācijai un inkubācijai, t.sk. attiecībā uz duālo produktu izstrādi.

